केरल में सामने आए कोविड-19 के 11,361 नए मामले, 90 लोगों की मौत
केरल में शुक्रवार को कोविड-19 के 11,361 नए मामले आए और 90 लोगों की मौत हो गई। इसके साथ ही राज्य में कुल संक्रमितों की संख्या बढ़कर 27,85,304 हो गई और मृतकों की संख्या बढ़कर 11,833 हो गई।
तिरुवनंतपुरम: केरल में शुक्रवार को कोविड-19 के 11,361 नए मामले आए और 90 लोगों की मौत हो गई। इसके साथ ही राज्य में कुल संक्रमितों की संख्या बढ़कर 27,85,304 हो गई और मृतकों की संख्या बढ़कर 11,833 हो गई। राज्य सरकार ने यह जानकारी दी। राज्य की स्वास्थ्य मंत्री वीणा जॉर्ज ने बताया कि 12,147 मरीजों के संक्रमण मुक्त होने के बाद राज्य में कुल स्वस्थ हुए लोगों की संख्या बढ़कर 26,65,354 हो गई। उन्होंने बताया कि राज्य में फिलहाल 1,07,682 मरीजों का उपचार चल रहा है। जॉर्ज ने बताया कि 1,11,124 नमूनों की जांच पिछले 24 घंटे में हुई और कोरोना संक्रमण दर 10.22 प्रतिशत रही। उन्होंने बताया कि तिरुवनंतपुरम जिले से सबसे ज्यादा 1,550 मामले सामने आए हैं। इसके बाद कोल्लम से 1,422 और एर्नाकुलम से 1,315 मामले सामने आए हैं।वहीं, विभिन्न राज्यों में चिकित्सकों पर हाल ही में हुए हमलों के खिलाफ आहूत भारतीय चिकित्सक संघ (आईएमए) के राष्ट्रीय प्रदर्शन दिवस के साथ एकजुटता दिखाते हुए केरल में राज्यभर में आज चिकित्सकों ने प्रदर्शन किए और यौद्धाओं को बचाओ के नारे लगाए। सरकारी और निजी क्षेत्र के चिकित्सकों ने सचिवालय के सामने, यहां राज्य प्रशासनिक केन्द्र और अस्पतालों के अलावा विभिन्न जिला मुख्यालयों पर धरना प्रदर्शन किया।आईएमए के प्रदेश प्रमुख डॉ. पीटी ज़कैरियस, राज्य सचिव डॉ. पी गोपाकुमार और केरल गवर्नमेंट मेडिकल ऑफिसर्स के प्रदेश अध्यक्ष डॉ. जीएस विजय कृष्णन ने भी यहां जनरल हॉस्पिटल के सामने प्रदर्शन में हिस्सा लिया। सूत्रों ने बताया कि कोविड-19 के कारण प्रदर्शन से अस्पतालों का संचालन प्रभावित ना हो यह सुनिश्चित करने के लिए राज्य के हर केन्द्र पर केवल पांच लोगों ने ही प्रदर्शन में हिस्सा लिया। इसलिए प्रदर्शन से अस्पतालों में आउट पेशेंट (ओपी) या अन्य सेवाएं प्रभावित नहीं हुई। ये भी पढ़ें